Kabinetslede woon soos ‘rocksterre’ in staatshuise Minister Patricia de Lille (Foto: Fikile Marakalla/GCIS) Die staatshuise waarin ministers en adjunkministers in Kaapstad en Pretoria woon, is gesamentlik R967 miljoen werd. Dr. Leon Schreiber, DA-LP en woordvoerder oor staatsdiens en administrasie, sê alhoewel dit wêreldwyd aanvaar word dat topregeringsleiers soos die president, adjunkpresident en premiers amptelike wonings het, is dit moeilik om te regverdig waarom elke ANC-minister en adjunkminister moet voortgaan om soos rocksterre te lewe. In Kaapstad woon 26 ministers en 32 adjunkministers in staatshuise wat gesamentlik R830 miljoen werd is. In Pretoria woon 14 ministers en 25 adjunkministers in staatshuise wat gesamentlik R137 miljoen werd is. Daar is ŉ totaal van 97 staatshuise wat deur die ministers en adjunkministers gebruik word. Die inligting is deur Patricia de Lille, minister van openbare werke, bekend gemaak in antwoord op ŉ parlementêre vraag van Schreiber. “Elke huis is gemiddeld R10 miljoen werd, wat beteken dat ministers en adjunkministers wat staatshuise in albei stede bewoon, se verblyf R20 miljoen werd is – alles met vergunning van belastingbetalers.” Kabinetslede is ingevolge die ministeriële handboek geregtig op verblyf sowel as vier luukse voertuie elk, BBP-beskerming en internasionale reisbyvoordele. “En om hierdie ANC-kaders te beskerm teen die elektrisiteitskrisis wat hul korrupsie geskep het, ontvang ministers en adjunkministers ook gratis water en elektrisiteit (van tot R5 000 per maand) en het De Lille R2,6 miljoen aan kragopwekkers vir ministeriële huise bestee.” Volgens Schreiber het die DA reeds ’n klag by die Openbare Beskermer ingedien om te ondersoek of die voordele in die handboek dalk onwettig is. “Om hierdie misbruik van belastingbetalers te stop, het die DA ook reeds kennis gegee van sy voorneme om ’n wysiging aan die Wet op die Vergoeding van Openbare Ampsdraers in te dien wat die ministeriële handboek onder volle parlementêre toesig sal plaas. “Die DA sal nie rus voordat ons die praktyk uitgeroei het waarin president Cyril Ramaphosa belastingbetalers straffeloos misbruik om byvoordele te finansier vir ’n ANC-kabinet wat ons land in fase 6-beurtkrag en ekonomiese verwoesting gedompel het nie.”